Rokovací poriadok
výboru Bezpečnostnej rady Slovenskej republiky
pre obranné plánovanie 

(schválený 12. januára 2005, uznesenie č. 7/2005)

P R V Á   Č A S Ť 
ZÁSADY ČINNOSTI VÝBORU

Čl. 1
Postavenie a úlohy výboru

(1) 	Bezpečnostná rada Slovenskej republiky (ďalej len „bezpečnostná rada“) podľa čl. 8 ods. 5 písm. b) ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení zákona č. 113/2004 Z. z. zriaďuje na prípravu a plnenie svojich úloh výbor pre obranné plánovanie (ďalej len „výbor“). Výbor je stálym pracovným orgánom bezpečnostnej rady a pôsobí v súlade s jej postavením a úlohami ustanovenými v osobitných predpisoch. 
(2) 	Výbor sa riadi uzneseniami bezpečnostnej rady, a pri plnení svojich úloh je viazaný ústavou Slovenskej republiky, ústavnými zákonmi, zákonmi, Programovým vyhlásením vlády Slovenskej republiky a uznesením vlády Slovenskej republiky.

Čl. 2
Pôsobnosť výboru

(1)	Výbor na základe podnetu bezpečnostnej rady prerokúva a pripravuje odporúčania najmä k politicko-vojenským, strategickým a hodnotiacim materiálom na úseku obranného plánovania na národnej a medzinárodnej úrovni.
(2)	Výbor pri koordinácii plánovania opatrení zameraných na zachovanie bezpečnosti a obrany Slovenskej republiky  a jej spojencov najmä:
a)	prerokúva návrhy predkladané bezpečnostnej rade, ktoré súvisia s plnením jej úloh v    oblasti obranného plánovania, 
b)	podieľa sa na koordinácii obranného plánovania vykonávaného ministerstvami a ostatnými ústrednými orgánmi štátnej správy,
c)	podieľa sa na koordinácii medzinárodnej spolupráce v oblasti obranného plánovania najmä s členskými krajinami NATO,
d)	posudzuje návrhy zákonov a ostatných všeobecne záväzných právnych predpisov vzťahujúcich sa na obranné plánovanie, ktoré sú predložené na prerokovanie bezpečnostnej rade, 
e)	vypracúva odborné stanoviská k materiálom, vzťahujúce sa na obranné plánovanie a predkladá ich bezpečnostnej rade.
(3)	Výbor prihliada na odporúčania odborných orgánov a inštitúcií NATO, ďalších medzinárodných organizácií a využíva zahraničné skúsenosti a možnosti medzinárodnej spolupráce.
(4)	Výbor pri plnení svojich úloh využíva odborné poznatky a skúsenosti ministerstiev a ostatných ústredných orgánov štátnej správy, stanoviská vedecko-výskumných pracovísk a vysokých škôl, ako aj ďalších inštitúcií.
(5)	Výbor pri plnení svojich úloh spolupracuje s ostatnými výbormi bezpečnostnej rady.

Čl. 3
Zloženie výboru

(1) 	Výbor sa skladá z predsedu, podpredsedu a ďalších členov.
(2) 	Vymenovanie predsedu výboru a jeho odvolanie na návrh ministra obrany Slovenskej republiky schvaľuje bezpečnostná rada. Predsedu výboru vymenúva a odvoláva predseda bezpečnostnej rady. Podpredsedom výboru je člen výboru poverený predsedom; poverenie zanikne, ak predseda výboru výkonom funkcie podpredsedu poverí iného člena výboru.
(3) 	Členom výboru je bezpečnostnou radou schválený a jej predsedom na návrh príslušného ministra, vedúceho ústredného orgánu štátnej správy alebo guvernéra národnej banky  vymenovaný zástupca
a)	Ministerstva zahraničných vecí Slovenskej republiky,
b)	Ministerstva obrany Slovenskej republiky,
c)	Ministerstva vnútra Slovenskej republiky,
d)	Ministerstva hospodárstva Slovenskej republiky,
e)	Ministerstva financií Slovenskej republiky,
f)	Ministerstva dopravy, pôšt a telekomunikácií Slovenskej republiky,
g)	Ministerstva pôdohospodárstva Slovenskej republiky,
h)	Ministerstva výstavby a regionálneho rozvoja Slovenskej republiky,
i)	Ministerstva zdravotníctva Slovenskej republiky,
j)	Národného bezpečnostného úradu,
k)	Správy štátnych hmotných rezerv Slovenskej republiky,
l)	Národnej banky Slovenska.
(4)	Odvolanie člena výboru schvaľuje bezpečnostná rada na návrh toho orgánu uvedeného v odseku 3, ktorého zástupcom je odvolaný člen. Ak bezpečnostná rada odvolanie člena výboru schváli, predseda ho písomne odvolá.

Čl.4
Rokovanie výboru

(1) 	Výbor sa vo svojej činnosti riadi plánom práce na príslušný kalendárny rok, ktorý predkladá na schválenie bezpečnostnej rade do 31. decembra predchádzajúceho kalendárneho roka. 
(2) 	Zasadnutia výboru zvoláva jeho predseda a v čase jeho neprítomnosti podpredseda výboru.
(3) 	Na zasadnutiach výboru sa zúčastňujú členovia výboru alebo poverení členovia výboru a tajomník výboru,  ktorý nemá hlasovacie právo.
(4) 	Na zasadnutiach výboru sa tiež zúčastňujú ako trvale prizývaní zástupcovia Úradu vlády Slovenskej republiky, ktorí nemajú hlasovacie právo.
(5) 	Výbor je schopný uznášať sa, ak je prítomná nadpolovičná väčšina všetkých jeho členov.
(6) 	Výbor rozhoduje v zbore; na prijatie uznesenia je potrebný súhlas nadpolovičnej väčšiny prítomných  členov.
(7) 	Uznesenie je záväzné pre členov výboru.

Čl. 5
Predseda výboru, podpredseda výboru a členovia výboru

(1)	Predseda výboru
a)	riadi výbor a zodpovedá za jeho činnosť predsedovi bezpečnostnej rady,
b)	zvoláva, vedie, prerušuje a zrušuje zasadnutia výboru,
c)	určuje termín zasadania výboru a pokračovania výboru,
d)	navrhuje program zasadania výboru,
e)	navrhuje uznesenia zo zasadania výboru,
f)	overuje záznamy zo zasadania výboru,
g)	informuje bezpečnostnú radu o priebehu zasadania výboru a predkladá jej uznesenia výboru.
(2)	Predsedu výboru v čase neprítomnosti v plnom rozsahu práv a povinností zastupuje podpredseda výboru.
(3)	Člen výboru
a)	môže navrhovať zvolanie mimoriadneho zasadania výboru,
b)	môže predkladať návrhy na zmenu alebo doplnenie programu zasadania výboru,
c)	môže predkladať informácie a ďalšie materiály, ktoré sú alebo sa majú prerokúvať na zasadaní výboru,
d)	môže sa vyjadrovať k materiálom, ktoré sa prerokúvajú na zasadaní výboru a zaujímať k nim aj písomné stanoviská,
e)	má právo hlasovať,
f)	má právo v prípade, že sa  nemôže zúčastniť zvolaného rokovania výboru, poveriť účasťou  na tomto rokovaní svojho zástupcu ( poverený člen výboru); túto skutočnosť musí vopred písomne oznámiť predsedovi výboru.

Čl. 6
Pracovné skupiny

(1) 	Výbor na riešenie špecifických problémov alebo vypracovanie odborných expertíz môže zriaďovať pracovné skupiny.
(2) 	Návrh na zriadenie pracovnej skupiny môže podať člen výboru. Činnosť pracovných skupín riadi výbor.
(3) 	Pracovné skupiny využívajú analýzy, návrhy a postupy riešenia vypracované jednotlivými štátnymi orgánmi, ostatnými organizáciami a inštitúciami. 

Čl. 7
Sekretariát výboru

(1) 	Úlohy spojené s organizačným a administratívno-technickým zabezpečovaním činnosti výboru zabezpečuje sekretariát výboru (ďalej len ”sekretariát”).
(2) 	Úlohy sekretariátu zabezpečuje určená organizačná zložka Ministerstva obrany Slovenskej republiky. 
(3) 	Na čele sekretariátu je tajomník, ktorý organizuje a riadi jeho činnosť.
(4) 	Tajomníka výboru menuje a odvoláva  predseda výboru.

Čl.8
Zásady ochrany utajovaných skutočnosti

Členmi výboru môžu byť a na rokovaniach sa môžu zúčastňovať len osoby, ktoré majú bezpečnostnú previerku v rozsahu zákona č. 215/2004 Z. z. o ochrane utajovaných skutočností a o zmene a doplnení niektorých zákonov, na stupeň  „TAJNÉ“ a NATO stupeň „CONFIDENTIAL“.

DRUHÁ  ČASŤ
Zásady na prípravu a predkladanie materiálov na rokovanie výboru 

Čl. 1
Základné ustanovenia 

(1)	Materiály (návrhy, správy, koncepcie, informácie a pod.) predkladané na rokovanie výboru sa pripravujú podľa tohto rokovacieho poriadku  tak, aby výbor mohol k prerokúvanej problematike bez zdĺhavého rokovania prijať uznesenie.
(2)	Za prípravu a včasné predloženie materiálu na rokovanie výboru zodpovedá predkladateľ materiálu. 
(3)	Predkladateľmi materiálov na rokovanie výboru sú
a)	členovia výboru,
b)	ministri a predsedovia (vedúci) ostatných ústredných orgánov štátnej správy Slovenskej republiky, guvernér Národnej banky Slovenska a predsedovia ostatných výborov bezpečnostnej rady,
c)	iné osoby podľa rozhodnutia výboru, alebo ak dá na to súhlas predseda výboru.
(4) 	Ak materiál predkladajú spoločne viacerí predkladatelia, za prípravu a predloženie materiálu výboru zodpovedá predkladateľ uvedený na prvom mieste. Ostatní predkladatelia sa iniciatívne a aktívne priamo podieľajú na vypracúvaní tej časti materiálu, ktorá sa ich vecne týka.

Čl. 2
Predkladanie materiálu

(1)	Materiál sa na rokovanie výboru predkladá na základe zákona, plánu rokovaní výboru, uznesení bezpečnostnej rady a vlády, na požiadanie príslušného orgánu alebo z vlastnej iniciatívy predkladateľa.
(2)	Ak sa materiál týka činnosti výboru, je potrebné ho v dostatočnom časovom predstihu posúdiť pred predložením na rokovanie vo  výbore. Za predloženie materiálu príslušnému výboru zodpovedá predkladateľ. Akceptované pripomienky výboru predkladateľ zapracuje do materiálu, prípadné neakceptovanie pripomienok odôvodní.
(3)	Materiál na rokovanie výboru zasiela predkladateľ sprievodným listom adresovaným predsedovi výboru s požiadaním o jeho zaradenie na rokovanie výboru a s prípadným návrhom na prizvanie ďalších odborníkov na jeho prerokovanie. Počet výtlačkov materiálu priebežne upresňuje sekretariát výboru.
(4)	Zaradenie materiálu na rokovanie výboru organizačne zabezpečuje sekretariát výboru.

Čl. 3
Lehoty predkladania

Ak predkladateľ nemôže predložiť materiál na rokovanie výboru v určenom termíne, spravidla 5 pracovných dní pred rokovaním výboru, je povinný písomne požiadať predsedu výboru o odklad termínu predloženia materiálu a navrhnúť náhradný termín. O uvedenej požiadavke informuje sekretariát výboru.
Čl. 4
Časti materiálu

(1)	Materiál predkladaný na rokovanie výboru má obsahovať najmä:
a)	obal materiálu (čl. 5); vzor obalu je uvedený v prílohe č. 1, 
b)	návrh uznesenia výboru, bezpečnostnej rady a vlády (čl. 6); vzor uznesenia je uvedený v prílohe č. 2,  
c)	predkladaciu správu  (čl. 7),
d)	vlastný materiál (návrh, správu, koncepciu, informáciu a pod.) spolu s prípadným odôvodnením a prílohami (čl. 8),
e)	vyhodnotenie pripomienkového konania ( čl. 9 a 10).
(2)	K materiálu na rokovanie výboru sa  pripojí aj návrh uznesenia bezpečnostnej rady a uznesenia vlády, ak sa materiál predkladá na ďalšie rokovanie.
(3)	Návrhy uznesení sa vyhotovujú v textovom editore Word a doručujú sa aj v elektronickej forme sekretariátu výboru.

Čl. 5
Obal materiálu

(1)	Na obale predkladaného materiálu sa uvedie
a)	názov orgánu, ktorý materiál predkladá; ak materiál predkladajú spoločne viaceré orgány, uvedie sa len orgán zodpovedný za prípravu a predloženie materiálu výboru,
b)	číslo písomnosti predkladajúceho orgánu, 
c)	označenie „Materiál na rokovanie výboru“, 
d)	názov predkladaného materiálu (vec), 
e)	podnet na predloženie materiálu (plán rokovaní výboru, uznesenie výboru, uznesenie bezpečnostnej rady alebo uznesenie vlády SR, vlastná iniciatíva a pod.),
f)	obsah materiálu (jednotlivé časti materiálu, čl. 4 ods. 1 a 2),
g)	meno, priezvisko a funkcia predkladateľa materiálu; ak materiál predkladajú spoločne viacerí predkladatelia, uvedú sa mená, priezviská a funkcie všetkých predkladateľov, pričom sa na prvom mieste uvedie predkladateľ zodpovedný za prípravu a predloženie materiálu výboru,
h)	miesto a dátum vyhotovenia,
i)	číslo poradia prerokovania materiálu.
(2)	Predkladaný materiál musí byť podpísaný originálne predkladateľom alebo predkladateľmi na dvoch výtlačkoch (prvý a posledný výtlačok). 

Čl. 6
Návrh uznesenia výboru, bezpečnostnej rady a vlády

(1)	Návrh uznesenia výboru (bezpečnostnej rady, vlády) má presne a jednoznačne formulovať rozhodnutie výboru (bezpečnostnej rady, vlády), najmä úlohy, ktoré majú príslušní členovia výboru (bezpečnostnej rady, vlády) a iné osoby alebo orgány výboru (bezpečnostnej rady, vlády) plniť.
(2)	Pri formulovaní návrhu uznesenia výboru (bezpečnostnej rady, vlády) treba dodržať najmä tieto zásady:
a)	návrh uznesenia musí zodpovedať názvu a obsahu materiálu, reagovať na nedostatky a potrebu riešenia problematiky z právnych, politických a ekonomických hľadísk,
b)	pri navrhovaní úloh treba uviesť, komu sa majú úlohy uložiť alebo odporučiť, navrhované úlohy formulovať vecne a uviesť termíny ich splnenia alebo u trvalých úloh termíny vyhodnotenia plnenia; úlohy musia byť reálne a v navrhovaných termínoch splniteľné, 
c)	rozsiahlejšie údaje súvisiace s uznesením (zásady, zoznamy, tabuľky a pod.) možno vypracovať ako prílohu uznesenia výboru (bezpečnostnej rady, vlády); ukladané úlohy nemožno uvádzať v prílohe,
d)	ak k predmetnej problematike bolo už skôr prijaté uznesenie výboru (bezpečnostnej rady, vlády) a z vecného hľadiska je to potrebné, treba v návrhu uznesenia uviesť, že sa zrušuje alebo ako sa toto  uznesenie výboru (bezpečnostnej rady, vlády) mení.
(3)	Navrhované uznesenia nesmú byť v rozpore so všeobecne záväznými právnymi predpismi, medzinárodnými zmluvami, ktorými je Slovenská republika viazaná, ani politickými záväzkami prijatými Slovenskou republikou v rámci jej členstva v medzinárodných štruktúrach a nesmú presahovať pôsobnosť a právomoc výboru (bezpečnostnej rady, vlády) ani toho, komu sa úlohy navrhujú. 

Čl. 7
Predkladacia správa

(1)	Predkladacia správa musí obsahovať
a)	podnet, na ktorého základe sa materiál vypracoval,
b)	stručné zdôvodnenie potreby a cieľ materiálu,
c)	stručný obsah materiálu,
d)	stručné zhrnutie očakávaného dosahu, najmä na štátny rozpočet, ak bude materiál predkladaný aj na rokovanie vlády,
e)	naznačenie ďalších postupov, ak je predpoklad, že ich schválenie materiálu vyvolá,
f)	informáciu, či má byť  materiál prerokovaný v iných poradných orgánoch bezpečnostnej rady alebo  vlády, vo výboroch NR SR, resp. pracovných orgánoch výboru, v ktorých, s akým výsledkom a v ktorých orgánoch ešte má byť prerokovaný,
g)	informáciu, či materiál po prerokovaní výborom sa má predložiť inému orgánu, ktorému a na aký účel,
h)	určenie termínu, dokedy a z akého dôvodu má byť materiál prerokovaný, ak je to potrebné.
(2)	Rozsah predkladacej správy nemá spravidla presiahnuť dve strany.

Čl. 8
Náležitosti vlastného materiálu 

(1)	Predkladateľ materiálu zodpovedá za to, že predkladaný návrh patrí do pôsobnosti výboru, a za zosúladenie navrhovaných opatrení so zákonmi a inými všeobecne záväznými právnymi predpismi.
(2)	Vlastný materiál (správa, koncepcia, informácia a pod.) musí byť stručný a musí pritom poskytovať presnú a komplexnú informáciu o danej problematike. Má obsahovať najmä analýzu súčasného stavu problematiky, pozitívnych stránok a tendencií i nedostatkov a ich základných príčin, jasné a reálne určenie ďalších cieľov a úloh, ako aj spôsob, prostriedky a časový postup ich zabezpečenia. Ak ide o riešenie zložitej problematiky, treba navrhované opatrenia zásadne členiť na opatrenia krátkodobého a dlhodobého charakteru. Ak existuje možnosť rôzneho riešenia, treba uviesť návrhy vo variantoch s odporúčaním najvhodnejšieho variantu.
(3)	V záverečnej časti materiálu treba uviesť, akým spôsobom  sú navrhované riešenia zabezpečené vecne, organizačne a personálne.
(4)	Ak ide o problematiku, ktorou sa bezpečnostná rada alebo iné orgány už zaoberali, treba uviesť už prijaté opatrenia aj s vyhodnotením ich doterajšieho plnenia; v prípade nesplnenia týchto opatrení treba uviesť jeho príčiny, dôsledky vyvodené voči zodpovedným osobám a opatrenia na nápravu. 
(5)	Vlastný materiál nemá presahovať spravidla 15 strán textu, do čoho sa jeho prílohy nepočítajú. Obsiahlejšie číselné údaje, grafy, mapové podklady, štatistické prehľady a pod. sa uvedú v prílohe vlastného návrhu. 

Čl. 9
Pripomienkové konanie

(1)	Materiál sa prerokuje s príslušnými orgánmi (inštitúciami) v pripomienkovom konaní. Pripomienkové konanie k materiálu určenému na rokovanie výboru uskutočňuje predkladateľ s ostatnými členmi výboru. V prípade, že materiál bude následne predmetom rokovania vlády SR, postupuje sa v súlade s čl. 10 a 11 Rokovacieho poriadku na prípravu a predkladanie materiálov na rokovanie vlády.
(2)	Okrem osôb podľa odseku 1 sa pripomienkové konanie uskutočňuje s tými orgánmi a inštitúciami, ktorým sa ukladajú úlohy alebo ktorých sa problematika týka, a to ešte pred ich predložením na rokovanie výboru.
(3)	Materiály vypracované v zmysle článku 4 ods. (1) okrem písmena e) sa uvoľňujú do pripomienkového konania ich zverejnením na internetovej adrese predkladateľa. Orgánom a inštitúciám podľa odseku 2 sa zároveň osobitne elektronickou a písomnou formou zašle oznam o zverejnení materiálu. Oznam obsahuje názov materiálu, lehotu na pripomienkovanie a ak ide o skrátenú lehotu podľa odsekov 7 alebo 8 aj zdôvodnenie takéhoto postupu, internetovú adresu, na ktorej je možný k materiálu prístup a e-mailovú adresu, na ktorú je potrebné zaslať pripomienky. Predkladateľ zverejní na internete každú ďalšiu upravenú verziu materiálu.
(4)	Lehota na zaslanie stanoviska je desať pracovných dní od zverejnenia materiálu. Orgány a inštitúcie podľa odseku 2  vyjadrujú pripomienky  písomnou a elektronickou formou. Ostatné pripomienkujúce subjekty vyjadrujú pripomienky výlučne elektronickou formou. Ak pripomienkujúce orgány stanovisko v určenej lehote nezašlú, má sa za to, že nemajú žiadne pripomienky, ibaže zašlú predkladateľovi do posledného dňa určenej lehoty informáciu, že zašlú stanovisko bezodkladne po uplynutí lehoty. Predkladateľ nemusí oneskorene zaslané pripomienky vyhodnotiť.
(5)	Za pripomienku sa považuje v určenej lehote uplatnený a jednoznačne formulovaný zdôvodnený návrh na úpravu textu písomného materiálu, ktorý sa zasiela a vyhodnocuje predpísanou formou (ako na rokovanie vlády). Pripomienkou  možno navrhnúť nový text alebo odporučiť úpravu textu, a to jeho doplnenie, zmenu, vypustenie, resp. upresnenie pôvodného textu. Na ostatné podnety (názory, námety a odporúčania) nemusí predkladateľ prihliadať, najmä ak nie sú zdôvodnené.
(6)	Na pripomienkové konanie nemusí byť zaslaný
a)	materiál nelegislatívnej a nekoncepčnej povahy, ktorý nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy, najmä faktografické údaje, ktoré nie je možné meniť (informácia o plnení štátneho rozpočtu), informatívne materiály, ktoré výbor berie len na vedomie a personálne návrhy,
b)	materiál nelegislatívnej a nekoncepčnej povahy, ak tak rozhodne výbor.
(7)	Ak sa predkladateľ rozhodne zaslať materiál podľa odseku 6 na pripomienkové konanie, lehota na pripomienky podľa odseku 4 sa skracuje na päť pracovných dní (zjednodušený postup).
(8)	V prípadoch, ak nastanú mimoriadne okolnosti, možno pripomienkové konanie uskutočniť v skrátenej forme; lehota na pripomienky podľa odseku 4 sa skracuje na päť pracovných dní; túto päťdňovú lehotu nie je potrebné dodržať v prípade, ak výbor alebo predseda výboru uložia vypracovať materiál ako naliehavý (skrátený postup).
(9)	K technickým a jazykovým otázkam materiálu zaujíma osobitné stanovisko sekretariát výboru. Ostatné pripomienkujúce orgány sa k týmto otázkam pri materiáloch nelegislatívnej povahy nemusia vyjadrovať.
(10)	Na pripomienkové konanie utajovaných materiálov, ako aj neutajovaných materiálov alebo ich častí, ktoré nemožno sprístupniť z dôvodov uvedených v osobitnom zákone2) sa primerane vzťahujú odseky 1 až 9 okrem ustanovení o zverejňovaní materiálov. Na pripomienkovom konaní týchto materiálov sa zúčastňujú osoby uvedené v odseku 1 a osoby, ktorým sa v nich ukladajú úlohy, alebo ktorých sa týkajú. Tieto materiály sa pripomienkujú výlučne osobne alebo písomnou formou.

Čl. 10
Vyhodnocovanie pripomienkového konania

(1)	Rozpory k materiálu treba odstrániť pred jeho predložením výboru v rámci rozporového konania, a to aj osobným rokovaním na úrovni vedúcich zo strany predkladateľa (čl. 1 ods. 3) a vedúcich zainteresovaných orgánov, ktoré sa uskutoční najmä vtedy, ak pripomienkujúce orgány vyjadria v pripomienkovom konaní pripomienky, ktoré považujú za zásadné v zmysle odseku 2. Ak sa rozpory neodstránia ani týmto rokovaním, treba ich uviesť vo vyhodnotení pripomienkového konania a predložiť návrh na rozhodnutie výboru.
(2)	Zásadná pripomienka je pripomienka, ktorá je vyjadrením výrazného nesúhlasu s konkrétnym bodom materiálu a ktorá v prípade jej neodstránenia v rozporovom konaní spôsobí, že osoby vyjadrujúce zásadnú pripomienku prítomné na rokovaní výboru ju vznesú na rokovaní výboru a člen výboru vyjadrujúci zásadnú pripomienku s najvyššou pravdepodobnosťou nebude môcť hlasovať na rokovaní výboru za predkladaný materiál.
(3)	Vyhodnotenie pripomienkového konania musí obsahovať údaje o tom, ktorým orgánom bol materiál predložený, kto nemal pripomienky, kto nezaslal pripomienky, s ktorými orgánmi bol materiál prerokovaný, na akej úrovni a s akým výsledkom, ďalej treba uviesť, ktorým pripomienkam sa nevyhovelo a z akých príčin. Akceptované pripomienky sa vyhodnocujú len v prípade, že boli zaslané elektronickou formou. Akceptované pisárske, gramatické a štylistické pripomienky sa nevyhodnocujú. Osobitne treba uviesť rozpory, ktoré zainteresované orgány považujú za zásadné.

Čl. 11
Predkladanie utajovaných materiálov

(1)	Pri príprave a predkladaní utajovaných materiálov sa postupuje podľa osobitných predpisov a tohto rokovacieho poriadku.
(2)	Utajované materiály sa na rokovanie výboru predkladajú len v písomnej podobe v počte výtlačkov zodpovedajúcom počtu členov výboru (v prípade potreby počty výtlačkov upresní sekretariát výboru). V názve takéhoto materiálu nesmú byť údaje, ktoré je potrebné utajiť.
(3)	V prípade mimoriadnej závažnosti prerokúvaného utajovaného materiálu môže predkladateľ so súhlasom predsedu výboru tento materiál rozdať priamo na rokovaní výboru a po jeho prerokovaní si ho vziať späť. Tí, ktorí sa s utajovaným materiálom zoznámili, sú povinní sa podpísať na kontrolnom hárku utajovaného materiálu. 
(4)	Utajované materiály na rokovania výboru, ktoré sekretariát výboru doručuje jednotlivým adresátom, po podpísaní prevzatia zostávajú v starostlivosti adresáta a zaobchádza sa s nimi podľa osobitných predpisov.2)

Čl. 12
Doručovanie materiálov

(1)	Materiály predložené na rokovanie výboru spolu s návrhom programu rokovania distribuuje členom výboru a ďalším orgánom podľa schváleného rozdeľovníka sekretariát výboru spravidla 5 dní pred rokovaním výboru.
(2)	Ak predložený materiál nie je v súlade s týmto rokovacím poriadkom, najmä ak nebol prerokovaný podľa článkov 9 a 10, sekretariát výboru bezodkladne informuje predkladateľa o nedostatkoch materiálu a požiada ho o ich odstránenie.

Čl. 13
Zaraďovanie materiálov do programu rokovania výboru

(1)	Do návrhu programu rokovania výboru sa zaraďujú materiály doručené sekretariátu výboru najneskôr do 8 dní pred rokovaním výboru, ak sú pripravené a predložené v súlade s týmto rokovacím poriadkom.
(2)	v prípadne štátneho sviatku, dňa pracovného voľna, pracovného pokoja alebo zmeny termínu rokovania výboru sa termíny uvedené v odseku 1 môžu primerane zmeniť.

Čl. 14
Legislatívne návrhy

	Tento rokovací poriadok výboru platí aj pre prípravu a predkladanie legislatívnych návrhov, ak legislatívne pravidlá vlády neustanovujú inak.

Záverečné ustanovenie

Tento rokovací poriadok nadobúda účinnosť odo dňa schválenia vládou Slovenskej republiky.(12. januára 2005)
                                                                                                                 Príloha 1

VÝBOR PRE OBRANNÉ PLÁNOVANIE BEZPEČNOSTNEJ RADY SLOVENSKEJ REPUBLIKY

Č. p.:  	

Výtlačok číslo: 
Počet listov    : 
Počet príloh   :

	Počet listov    : (uviesť)
	Počet príloh	   : (uviesť
	(vyhláška NBÚ č.455/2001)

	

Názov materiálu
(veľkosť 14)

___________________________________________________________

Obsah materiálu:
Návrh uznesenia  Výboru pre obranné plánovanie 
strana č.

Predkladacia správa
strana č.

Rokovací poriadok výboru  pre obranné plánovanie Bezpečnostnej rady Slovenskej republiky
strana č.

Návrh uznesenia Bezpečnostnej rady Slovenskej republiky

strana č.

Vyhodnotenie pripomienkového konania
strana č.

Podnet: 
Podľa plánu činnosti …,
iniciatívny,…  

Predkladá:

Meno PRIEZVISKO 
(bez titulov) (funkcia),
 Zložka ministerstva, úradu

Bratislava   2004

                                                                                                                               Príloha 2

VÝBOR PRE OBRANNÉ PLÁNOVANIE BEZPEČNOSTNEJ RADY SLOVENSKEJ REPUBLIKY

                

N Á V R H

UZNESENIA  VÝBORU  PRE  OBRANNÉ  PLÁNOVANIE
BEZPEČNOSTNEJ RADY SLOVENSKEJ REPUBLIKY
č. ...
z      .               2004

Číslo materiálu: 
Predkladateľ: 

Výbor pre obranné plánovanie Bezpečnostnej rady Slovenskej republiky

I. súhlasí

	s návrhom  názov materiálu  a s jeho predložením na rokovanie bezpečnostnej
      rady (vlády)  

                                                                             
II. ukladá

      Funkcia (toho, komu výbor môže ukladať úlohy)

           predložiť návrh _ názov materiálu na rokovanie bezpečnostnej rady (vlády)
                                                                                   Termín: 

III. odporúča výboru ... bezpečnostnej rady
      
      Funkcia (toho, komu výbor nemôže ukladať úlohy)
            Vziať na vedomie návrh _ názov materiálu
                                                                                   Termín: